മല്ലി - വിക്കിപീഡിയ

# മല്ലി

### വിക്കിപീഡിയ, ഒരു സ്വതന്ത്ര വിജ്ഞാനകോശം.

മല്ലി
ശാസ്ത്രീയ വര്‍ഗീകരണം

സാമ്രാജ്യം: | Plantae
തരം: | Magnoliophyta
വര്‍ഗ്ഗം: | Magnoliopsida
നിര: | Apiales
കുടുംബം: | Apiaceae
ജനുസ്സ്‌: | Coriandrum

സസ്യഭുക്കുകളും മാംസഭുക്കുകളും ഒരുപോലെ ഉപയോഗിക്കുകയും ഇഷ്ടപ്പെടുകയും ചെയ്യുന്ന സസ്യവ്യഞ്ജനമാണ് മല്ലി. കൊറിയാന്‍ഡര്‍ എന്ന ആംഗലേയ നാമമുള്ള മല്ലിക്ക്, കൊറിയാന്‍ഡ്രം സറ്റൈവം(Coriandrum Sativum) എന്നാണ് ശാസ്ത്രിയനാമം. ധ്യാന്യകം എന്നു സംസ്കൃതത്തിലും ഹരധാന്യ എന്നു ഹിന്ദിയിലും പച്ച കൊത്തമല്ലിയിലയ്ക്ക് പേരുണ്ട്.

## [തിരുത്തുക] പേരിനു പിന്നില്‍

കൊറിയാന്‍ഡര്‍ എന്ന പേര്‍ ലാറ്റിന്‍പദമായ കൊറിയാന്‍ഡ്രം എന്ന വാക്കില്‍ നിന്നാണ് വന്നത്. കൊറിയാന്‍ഡ്രം എന്ന പദമാകട്ടെ (corys-bed bug;andrem-resembling) എന്ന ഗ്രീക്ക് പദത്തില്‍നിന്നാണ് വന്നത്. ഈ പേരു നല്‍കിയത് ഗ്രീക്ക് ഫിലോസഫര്‍ ആയ പ്ലിനിയാണ്. അമേരിക്കയില്‍ സിലാന്ദ്ര എന്ന പേരിലും ചൈനീസ് പാഴ് സ്ലി എന്നു ചൈനയിലും, മെക്സിക്കന്‍ പാഴ് സ്ലി എന്ന് മെക്സികോയിലും അറിയപ്പെടുന്നു. അമേരിക്കയിലെ സിലാന്ദ്ര എന്ന ചെടിക്ക് മല്ലി ഇലയോളം രൂക്ഷ ഗന്ധമില്ല.

## [തിരുത്തുക] ചരിത്രം

ഉണക്കിയ മല്ലി

മനുഷ്യന്‍ ഏറ്റവും ആദ്യം ഉപയോഗിക്കാന്‍ തുടങ്ങിയ വ്യഞ്ജനം മല്ലി ആയിരുന്നെന്നു കരുതുന്നു. ബി.സി. 5000 മുതലുള്ള പാചകചരിത്രത്തിനു ഉടമയാണ് മല്ലിയില. പഴയനിയമത്തിലും മല്ലിയിലയെ കുറിച്ച് പരാമര്‍ശമുണ്ട്. ഹിപ്പോക്രാറ്റിസും മല്ലിയില ഉപയോഗിച്ചിരുന്നു. ഒരു സുഗന്ധ ഉത്തേജകകാരിയായാണ് അദ്ദേഹം ഇതിനെ ശുപാര്‍ശ ചെയ്തത്. ഗ്രീക്ക്, റോമന്‍ സംസ്കാരത്തിലും മല്ലിയും മല്ലിയിലയും ഉപയോഗിച്ചിരുന്നു. റോമാക്കാര്‍ ഇത് റൊട്ടി സ്വാദിഷ്ടമാക്കാനും മാംസം കേട് കൂടാതെ സൂക്ഷിക്കാനുമാണ് പ്രധാനമായും ഉപയോഗിച്ചിരുന്നത്.

7000 വര്‍ഷങ്ങള്‍ക്കു മുന്‍പുതന്നെ ഇന്ത്യയില്‍ മല്ലി പ്രചാരത്തില്‍ ഉണ്ടായിരുന്നു. 1670-ല്‍ അമേരിക്കയില്‍ എത്തിയ മല്ലിയാണ് അവിടെ ആദ്യം കൃഷി ചെയ്തു തുടങ്ങിയ വ്യഞ്ജനങ്ങളില്‍ ഒന്ന്. യൂറോപ്യന്‍ വിഭവങ്ങളില്‍ മാത്രമാണ് മല്ലി ഇലയ്ക്ക് പ്രസക്തി. ബ്രിട്ടണില്‍ വയലുകളില്‍ കളയായോ, കൃഷി ചെയ്യാതെ ഉപേക്ഷിച്ച കിഴക്കന്‍ ബ്രിട്ടണില്‍ കാട്ട് ചെടിയായോ മല്ലിച്ചെടി ചുരുക്കമായി കണ്ടുവരുന്നു.

## [തിരുത്തുക] കൃഷി

മെഡിറ്ററേനിയന്‍ പ്രദേശമാണ് മല്ലിയുടെ ജന്മദേശമെന്നും, അതല്ല മദ്ധ്യ അമേരിക്ക ആണെന്നും രണ്ടഭിപ്രായമുണ്ട്. ഏതായാലും ഇന്നു ഇന്ത്യ, ഹംഗറി, ചെക്കോസ്ലോവാക്യ, യു.എസ്.എ. എന്നിവിടങ്ങളില്‍ വ്യവസായികാടിസ്ഥാനത്തില്‍ മല്ലി ഇല കൃഷി ചെയ്തു വരുന്നു. ഇന്ത്യയിലാണ് ഇതിന്റെ കൃഷി വിപുലമായ തോതില്‍ നടന്നുവരുന്നത്. തമിഴ്‌നാട്, ആന്ധ്രാപ്രദേശ്, മഹാരാഷ്ട്ര തുടങ്ങിയ സംസ്ഥാനങ്ങളില്‍ ഇത് ഒരു ഉപവിളയായി കൃഷി ചെയ്യുന്നു. 330 മീറ്റര്‍ ഉയരമുള്ള പ്രദേശങ്ങളിലും, ചതുപ്പ് സ്ഥലങ്ങളിലും ഒരു വാര്‍ഷിക സസ്യമായ ഇത് 30-50 സെ.മീറ്റര്‍ ഉയരത്തില്‍ വളരും. ചെറിയ വെള്ള പൂക്കള്‍ ഇതിന്റെ ഭംഗി വര്‍ദ്ധിപ്പിക്കുന്നു. ഇലയ്ക്കു വേണ്ടി വളര്‍ത്തുമ്പോള്‍ പൂവിടാന്‍ തുടങ്ങുന്നതിനും വളരെ മുന്‍പ് നാലഞ്ച് ഇഞ്ച് ഉയരം വെയ്ക്കുമ്പോള്‍ തന്നെ തണ്ടുകള്‍ മുറിച്ചെടുക്കുകയോ,ചെടി പിഴുതു മാറ്റുകയോ ചെയ്യുന്നു. ചെടിക്ക് കൂടുതല്‍ ജലസേചനം ആവശ്യമില്ല. ചെടിച്ചട്ടികളിലോ,തടിപ്പെട്ടികളിലോ മല്ലിയില വളര്‍ത്താം. ഇല കൂടെകൂടെ മുറിച്ചെടുത്താല്‍ നല്ല വിള കിട്ടും.

## [തിരുത്തുക] പോഷണമൂല്യം

ഘടകം | അളവ്
--- | ---
മാംസ്യം | 3.3 ഗ്രാം
കൊഴുപ്പ് | 0.6 ഗ്രാം
നാര് | 1.2 ഗ്രാം
അന്നജം | 6.3 ഗ്രാം
ഊര്‍ജം | 44 കലോറി
കാത്സ്യം | 184 മില്ലിഗ്രാം
ഫോസ്ഫറസ് | 71 മില്ലിഗ്രാം
ഇരുമ്പ് | 18.5 മില്ലിഗ്രാം
കാരൊട്ടീന്‍ | 6916 മൈക്രോഗ്രാം
ജീവകം സി | 183 മില്ലിഗ്രാം
പൊട്ടാസ്യം | 256
സോഡിയം | 58.3

## [തിരുത്തുക] ഉപയോഗങ്ങള്‍

### [തിരുത്തുക] പാചകം‍

മല്ലിയുടെ ഗന്ധത്തിന് മല്ലി ഇലയുടെ സുഗന്ധവുമായി യാതൊരു ബന്ധവുമില്ല. അതുകൊണ്ട് തന്നെ മല്ലിക്ക് പകരം മല്ലി ഇലയൊ ഇലയ്ക്ക് പകരം മല്ലിയൊ ഉപയോഗിക്കാനാവില്ല. രണ്ടിനും വ്യത്യസ്തമായ രുചിയും ഗന്ധവുമാണ്. ഭക്ഷണവിഭവങ്ങള്‍ തയ്യാറാക്കുന്നതിനാണ് മല്ലിയുടെ പ്രധാന ഉപയോഗം. തെക്കേ അമേരിക്കയിലെ പെറുവില്‍ മല്ലിയില ചേര്‍ക്കാത്ത ഒരു വിഭവവുമില്ല. തായ്ലന്‍ഡിലും ഈജിപ്തിലും ഇത് സൂപ്പിലുപയോഗിക്കുന്നു. വിയറ്റ്നാമിലും ചൈനയിലും അരിഞ്ഞ മല്ലിയില പല വിഭവങ്ങളിലും പാചകത്തിന് ശേഷം ചേര്‍ക്കുന്നു. മലേഷ്യയിലും ഇന്‍ഡോനേഷ്യയിലും മല്ലിയില പ്രചാരത്തിലില്ല.

നമ്മുടെ നാട്ടിലും പ്രധാനമായും വിഭവങ്ങള്‍ രുചികരമാക്കുവാന്‍ ഉപയോഗിക്കുന്നു. ഫ്രൈഡ് റൈസ്, ബിരിയാണി, മസാല ദോശ, രസം, സാമ്പാര്‍ തുടങ്ങിയവയിലും മാംസ വിഭവങ്ങളിലും സസ്യക്കുറുമയിലും മല്ലിയില ഒഴിവാക്കാന്‍ പറ്റാത്ത ഇനമാണ്. വേപ്പിലക്കട്ടി എന്ന ചട്നിയിലെ പ്രധാന ഇനം മല്ലിയിലയാണ്. വിഭവങ്ങളെ അലങ്കരിക്കാനും മല്ലിയില ഉപയോഗിക്കുന്നു.

### [തിരുത്തുക] ഔഷധമായി

ചെറിയ തോതില്‍ മല്ലിയിലയെ ഔഷധമായും ഉപയോഗിക്കാറുണ്ട്. മല്ലിയില ദഹനത്തെ സഹായിക്കുകയും ഗ്യാസ് ഉണ്ടാകുന്നത് തടയുകയും ചെയ്യുന്നു. കൂടാതെ ധാതുക്കളെ പുഷ്ടിപ്പെടുത്തുകയും ആമാശഭിത്തികളെ ബലപ്പെടുത്തുകയും ദഹനസ്രവത്തെ ഉത്തേജിപ്പിക്കുകയും ചെയ്യുന്നു. നിത്യവും രാവിലെ ഒരു ടിസ്പൂന്‍ മല്ലിച്ചാറും അത്രതന്നെ തേനും ചേര്‍ത്ത് കഴിച്ചാല്‍ രോഗപ്രതിരോധശക്തി ഏറുമെന്ന് കാണുന്നു[തെളിവുകള്‍ ആവശ്യമുണ്ട്]. ആസ്ത്മ, അലര്‍ജി, ക്ഷയം, ഓര്‍മ്മക്കുറവ് തുടങ്ങിയവയ്ക്കും ആശ്വാസം കിട്ടുമെന്നും കരുതപ്പെടുന്നു.

## [തിരുത്തുക] അവലംബം

ഡോ.മാലതിയുടെ ഇലക്കറികള്‍ ഭക്ഷണത്തില്‍ എന്ന ലേഖനത്തില്‍ നിന്നും

| ഈ ലേഖനം അപൂര്‍ണ്ണമാണ്. ഇതു പൂര്‍ത്തിയാക്കുവാന്‍ സഹകരിക്കുക.

Retrieved from "http://ml.wikipedia.org../../../%E0%B4%AE/%E0%B4%B2/%E0%B5%8D/%E0%B4%AE%E0%B4%B2%E0%B5%8D%E0%B4%B2%E0%B4%BF.html"

സൂചികകള്‍: തെളിവില്ലാ‍ത്ത വാചകങ്ങളുള്ള ലേഖനങ്ങള്‍‍ | അപൂര്‍ണ്ണ ലേഖനങ്ങള്‍ | പലവ്യഞ്ജനങ്ങള്‍

##### Views

- ലേഖനം
- സംവാദം
- ഇപ്പോഴുള്ള രൂപം

##### ഉള്ളടക്കം

- പ്രധാന താള്‍
- പുതിയ താളുകള്‍
- സമകാലികം
- ലേഖനം തുടങ്ങുക

##### പങ്കാളിത്തം

- വിക്കി സമൂഹം
- വിക്കി പഞ്ചായത്ത്
- സംഭാവന

##### വഴികാട്ടി

- സഹായം
- മാര്‍ഗ്ഗരേഖകള്‍

##### ആശയവിനിമയം

- തല്‍സമയ സം‌വാദം

##### തിരയുക

##### ഇതര ഭാഷകളില്‍

- English